የደቡብ ሱዳንና የቱርክ ፕሬዝዳንቶች ለጠቅላይ ሚኒስትር ዶክተር አቢይ የደስታ መግለጫ አስተላለፉ
የደቡብ ሱዳን ፕሬዝዳንት ጄነራል ሳልቫ ኪር ማያርዲትና የቱርክ ፕሬዝዳንት ሬሲፕ ጣይብ ኤርዶዋን ለጠቅላይ ሚኒስትር ዶክተር አቢይ አሕመድ የደስታ መግለጫ መልዕክት አስተላለፉ።የውጭ ጉዳይ ሚኒስቴር ትናንት በላከው መግለጫ እንዳስታወቀው፤ የደቡብ ሱዳን ፕሬዝዳንት ጄነራል ሳልቫ ኪር ማያርዲት ዶክተር አብይ አሕመድ የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ) ሊቀመንበና የኢትዮጵያ ፌዴራላዊ ዴሞክራሲያዊ ሪፐብሊክ ጠቅላይ ሚኒስትር ሆነው በመመረጣቸው የተሰማቸውን ደስታ ገልፀዋል።ፕሬዚዳንት ሳልቫ ኪር በመልዕክታቸውም፤ የሁለቱ አገሮች ታሪካዊ ግንኙነት እንዲቀጥልና የጋራ ተጠቃሚነት እንዲጠናከር ለማድረግ እንደሚሰሩ ያላቸውን ተስፋ አመላክተዋል።በተመሳሳይም የቱርክ ፕሬዝዳንት ሬሴፕ ታይብ ኤርዶዋን  ዶክተር አብይ አሕመድ የኢትዮጵያ ጠቅላይ ሚኒስትር ሆነው በመሰየማቸው 'የእንኳን ደስ አለዎት' መልዕክታቸውን አስተላልፈዋል።በቀጣይ የሁለትዮሽ ግንኙነቱ ይበልጥ ተጠናክሮ እንደሚቀጥለም ያላቸውን ተስፋ ገልፀዋል።(ኢዜአ)